《偕秋原刺史游香岩寺晚宿李官桥 其二》
清代·黎承忠

丛篁蔽群木，万山围一寺。出险天忽开，入宇势顿异。

朴野见雏僧，庨豁登初地。开创肇有唐，兵气毁近代。

缅维一行高，迥留千偈秘。乍炊松肪腴，旋饱香积饵。

频眷顾客偕，空啸叶鸾吹。回瞩展苍莽，云迷失丹翠。

作者简介：黎承忠，字献臣，号喟园，长汀人。有《葵园诗草》。